CELEX: 32021D1886
Language: da
Date: 2021-10-27 00:00:00
Title: Kommissionens gennemførelsesafgørelse (EU) 2021/1886 af 27. oktober 2021 om ændring af gennemførelsesafgørelse (EU) 2019/570 for så vidt angår kapaciteter til opbygning af et rescEU-beredskabslager i forbindelse med kemiske, biologiske, radiologiske og nukleare hændelser (meddelt under nummer C(2021) 7570) (EØS-relevant tekst)

29.10.2021   
               
               
                  DA
               
               
                  Den Europæiske Unions Tidende
               
               
                  L 386/35
               
            
         KOMMISSIONENS GENNEMFØRELSESAFGØRELSE (EU) 2021/1886
         af 27. oktober 2021
         om ændring af gennemførelsesafgørelse (EU) 2019/570 for så vidt angår kapaciteter til opbygning af et rescEU-beredskabslager i forbindelse med kemiske, biologiske, radiologiske og nukleare hændelser
         
            
               (meddelt under nummer C(2021) 7570)
            
         
         (EØS-relevant tekst)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets afgørelse nr. 1313/2013/EU af 17. december 2013 om en EU-civilbeskyttelsesmekanisme (1), særlig artikel 32, stk. 1, litra g), og
         ud fra følgende betragtninger:
         
                     (1)
                  
                  
                     I afgørelse nr. 1313/2013/EU fastlægges den retlige ramme for rescEU. RescEU er en kapacitetsreserve på EU-plan, som tager sigte på at yde bistand i overvældende situationer, hvor den samlede eksisterende kapacitet på nationalt plan og de kapaciteter, som medlemsstaterne har tilknyttet den europæiske civilbeskyttelsespulje, ikke kan sikre en effektiv indsats ved naturkatastrofer og menneskeskabte katastrofer.
                  
               
                     (2)
                  
                  
                     I overensstemmelse med artikel 12, stk. 2, i afgørelse nr. 1313/2013/EU defineres rescEU's kapaciteter under hensyntagen til identificerede og kommende risici, de samlede kapaciteter og manglerne på EU-plan. Nævnte artikel fastsætter også de fire områder, som rescEU bør fokusere på, nemlig: bekæmpelse af skovbrande fra luften, medicinsk katastrofeberedskab og kemiske, biologiske, radiologiske og nukleare ("CBRN") hændelser samt transport og logistik.
                  
               
                     (3)
                  
                  
                     I Kommissionens gennemførelsesafgørelse (EU) 2019/570 (2) fastlægges den indledende sammensætning af rescEU med hensyn til kapaciteter og kvalitetskrav. RescEU-reserven består indtil videre af kapaciteter til bekæmpelse af skovbrande fra luften og til lægelig evakuering ad luftvejen, medicinske nødhjælpshold og opbygning af et beredskabslager til medicinsk udstyr og/eller personlige værnemidler (»kapaciteter til opbygning af et medicinsk beredskabslager«) samt kemisk, biologisk, radiologisk og nuklear dekontamination.
                  
               
                     (4)
                  
                  
                     En analyse af identificerede og nye risici samt af kapaciteter og mangler på EU-plan viser, at der er behov for kapaciteter til opbygning af et rescEU-beredskabslager i forbindelse med kemiske, biologiske, radiologiske og nukleare hændelser (»kapaciteter til opbygning af et CBRN-beredskabslager«).
                  
               
                     (5)
                  
                  
                     De kapaciteter til opbygning af et CBRN-beredskabslager, der udvikles under rescEU, bør kunne reagere på kemiske, biologiske, radiologiske og nukleare hændelser. De komplette kapaciteter til opbygning af et CBRN-beredskabslager vil have den fordel, at de er i stand til at reagere på situationer, der involverer en blanding af agenser, og således sikre en effektiv mangesidet indsats.
                  
               
                     (6)
                  
                  
                     Den vigtigste opgave for rescEU's kapaciteter til opbygning af et CBRN-beredskabslager er at sikre CBRN-modforanstaltninger såsom personlige værnemidler, anordninger, laboratorieudstyr og logistikelementer, der kan anvendes i tilfælde af kemiske, biologiske, radiologiske og nukleare hændelser. Disse CBRN-modforanstaltninger kan også anvendes til støtte for andre rescEU-kapaciteter, der anvendes i tilfælde af isolerede eller kombinerede kemiske, biologiske, radiologiske og nukleare agenser for så vidt angår infrastruktur, bygninger, køretøjer, udstyr og afgørende beviser, og de kan omfatte terapeutika og andre relevante artikler, der er nødvendige for førstehjælpere og befolkningen som helhed. Kapaciteterne til opbygning af et CBRN-beredskabslager bør gennemføres som et supplement til kapaciteterne til opbygning af et medicinsk beredskabslager.
                  
               
                     (7)
                  
                  
                     I henhold til artikel 12, stk. 4, i afgørelse nr. 1313/2013/EU skal kvalitetskravene for de indsatskapaciteter, der indgår i rescEU, fastsættes i samråd med medlemsstaterne.
                  
               
                     (8)
                  
                  
                     For at imødegå risici med lav sandsynlighed og store konsekvenser bør kapaciteterne til opbygning af et CBRN-beredskabslager oprettes i overensstemmelse med de støtteberettigede omkostningskategorier, der er omhandlet i artikel 3e i gennemførelsesafgørelse (EU) 2019/570, og efter høring af medlemsstaterne.
                  
               
                     (9)
                  
                  
                     For at Unionen kan yde finansiel bistand til udviklingen af disse kapaciteter til opbygning af et CBRN-beredskabslager, jf. artikel 21, stk. 3, i afgørelse nr. 1313/2013/EU, bør de støtteberettigede omkostninger herved fastlægges under hensyntagen til de kategorier, der er fastsat i bilag Ia til nævnte afgørelse.
                  
               
                     (10)
                  
                  
                     Gennemførelsesafgørelse (EU) 2019/570 bør derfor ændres.
                  
               
                     (11)
                  
                  
                     Foranstaltningerne i denne afgørelse er i overensstemmelse med udtalelse fra det udvalg, der er omhandlet i artikel 33, stk. 1, i afgørelse nr. 1313/2013/EU —
                  
               VEDTAGET DENNE AFGØRELSE:
         
            Artikel 1
            I gennemførelsesafgørelse (EU) 2019/570 foretages følgende ændringer:
            
                        1)
                     
                     
                        I artikel 2, stk. 2, foretages følgende ændringer:
                        
                                    a)
                                 
                                 
                                    Litra g) affattes således:
                                    
                                                »g)
                                             
                                             
                                                kapaciteter til kemisk, biologisk, radiologisk og nuklear (CBRN) dekontamination«
                                             
                                          
                              
                                    b)
                                 
                                 
                                    Som litra h) tilføjes:
                                    
                                                »h)
                                             
                                             
                                                kapaciteter til opbygning af et beredskabslager til brug ved kemiske, biologiske, radiologiske og nukleare hændelser (CBRN).«
                                             
                                          
                              
                  
                        2)
                     
                     
                        Artikel 3a affattes således:
                        
                           »Artikel 3a
                           Støtteberettigede omkostninger ved rescEU-kapaciteter til lægelig evakuering ad luftvejen, kapaciteter til medicinske nødhjælpshold type 3, opbygning af et medicinsk beredskabslager, CBRN-dekontamination og kapaciteter til opbygning af et CBRN-beredskabslager
                           Alle de omkostningskategorier, der er omhandlet i bilag Ia til afgørelse nr. 1313/2013/EU, tages i betragtning ved beregningen af de samlede støtteberettigede omkostninger i forbindelse med rescEU-kapaciteterne.«
                        
                     
                  
                        3)
                     
                     
                        Artikel 3b, 3c og 3f udgår.
                     
                  
                        4)
                     
                     
                        Artikel 3e, stk. 3 og 4, affattes således:
                        
                           »3.   De rescEU-kapaciteter, der omhandles i artikel 2, stk. 2, litra c)-h), oprettes med det formål at håndtere risici med lav sandsynlighed og store konsekvenser.
                        
                        
                           4.   Når de rescEU-kapaciteter, der er omhandlet i artikel 2, stk. 2, litra c)-h), indsættes under EU-mekanismen, dækker Unionens finansielle bistand 100 % af driftsomkostningerne i henhold til artikel 23, stk. 4b, i afgørelse nr. 1313/2013/EU.«
                        
                     
                  
                        5)
                     
                     
                        Bilaget ændres som anført i bilaget til nærværende afgørelse.
                     
                  
         
            Artikel 2
            Denne afgørelse er rettet til medlemsstaterne.
         
         
            Udfærdiget i Bruxelles, den 27. oktober 2021.
            
               
                  På Kommissionens vegne
               
               Janez LENARČIČ
               
                  Medlem af Kommissionen
               
            
         
         
            (1)  EUT L 347 af 20.12.2013, s. 924.
         
            (2)  Kommissionens gennemførelsesafgørelse (EU) 2019/570 af 8. april 2019 om gennemførelsesbestemmelser til Europa-Parlamentets og Rådets afgørelse nr. 1313/2013/EU for så vidt angår rescEU-kapaciteter og om ændring af Kommissionens gennemførelsesafgørelse 2014/762/EU (EUT L 99 af 10.4.2019, s. 41).
      
      
         
            BILAG
            I bilaget til gennemførelsesafgørelse (EU) 2019/570 tilføjes følgende afsnit 8:
            »8.   Opbygning af et beredskabslager af kemiske, biologiske, radiologiske og nukleare modforanstaltninger og/eller personlige værnemidler til brug ved CBRN-hændelser
            
            
                        Opgaver
                     
                     
                        
                                    —
                                 
                                 
                                    Opbygge et beredskabslager til CBRN-modforanstaltninger, der omfatter, men ikke er begrænset til, personlige værnemidler, anordninger, laboratorieudstyr og logistikelementer, samt supplere og understøtte andre rescEU-kapaciteter såsom CBRN-dekontamination og -sporing, overvågnings- og registreringskapaciteter med henblik på beredskab og indsats i forbindelse med en CBRN-hændelse, herunder som reaktion på alvorlige grænseoverskridende sundhedstrusler  (1).
                                 
                              
                  
                        Kapaciteter
                     
                     
                        
                                    —
                                 
                                 
                                    Materialer og systemer  (2) til dekontaminering af personer, infrastruktur, bygninger, køretøjer, følsomt udstyr og/eller afgørende beviser, herunder fra potentiel kontaminering med giftige industrikemikalier, anerkendte kampmidler, biologiske infektiøse agenser (patogener), biotoksiner og radionuklider
                                 
                              
                                    —
                                 
                                 
                                    de materialer og systemer, der kræves til sporing, prøveudtagning, identificering, overvågning og registrering med henblik på at sikre et miljø, der potentielt er udsat for CBRN-agenser
                                 
                              
                                    —
                                 
                                 
                                    de materialer og systemer, der kræves til inddæmning af forurening samt håndtering af affald og skadelige biprodukter, herunder forurenet vand og tøj
                                 
                              
                                    —
                                 
                                 
                                    de materialer og systemer, der kræves til brandbegrænsning og -bekæmpelse i tilfælde af en CBRN-hændelse
                                 
                              
                                    —
                                 
                                 
                                    medicinske førstelinjebehandlinger, vacciner  (3), relevante generiske sæt til hurtig diagnosticering og modgifte mod CBRN-agenser (f.eks. atropin og jodtabletter)
                                 
                              
                                    —
                                 
                                 
                                    støttematerialer og engangsmaterialer såsom engangsartikler og forbrugsartikler, der supplerer CBRN-indsatsen, værktøjer, der er nødvendige for vedligeholdelse og standby (f.eks. anordninger til luftflaskepåfyldning), beholdere til forurenet eller kontamineret materiale af forskellige agenser
                                 
                              
                                    —
                                 
                                 
                                    CBRN-relaterede logistikstøtteelementer såsom, men ikke begrænset til, telte, logistikcontainere, udstyr til transport af ofre samt dekontamineringstelte på hospitaler
                                 
                              
                                    —
                                 
                                 
                                    personlige værnemidler  (4) og de eventuelle regenererings- eller genopfyldningssystemer i tilknytning hertil for personer, både frontlinjearbejdere og borgere, der anses for at være i risikogruppen  (5)
                                    
                                 
                              
                                    —
                                 
                                 
                                    laboratorieudstyr, herunder prøvemateriale, laboratoriereagensmidler, -udstyr og –forbrugsartikler  (6), som kræves for at sikre laboratoriets kapacitet i forbindelse med CBRN-relaterede risici
                                 
                              
                                    —
                                 
                                 
                                    ligposer til CBRN-kontaminerede omkomne
                                 
                              
                                    —
                                 
                                 
                                    eventuelle andre artikler efter behov, afhængigt af den identificerede risiko.
                                 
                              
                  
                        Hovedbestanddele
                     
                     
                        
                                    —
                                 
                                 
                                    Passende lagerfaciliteter i Unionen  (7) og et egnet system til overvågning af beredskabslageret
                                 
                              
                                    —
                                 
                                 
                                    hensigtsmæssige procedurer, hvor det er nødvendigt, til at sikre korrekt emballering, transport og levering af de produkter, der omhandles i rubrikken »Kapaciteter«
                                 
                              
                                    —
                                 
                                 
                                    hensigtsmæssigt uddannet personale til at overvåge og håndtere de produkter, der omhandles i rubrikken »Kapaciteter«
                                 
                              
                                    —
                                 
                                 
                                    hensigtsmæssig grad af overholdelse af internationale standarder og driftsmodeller såsom EU's, WHO's eller NATO's standarder, herunder i påkommende tilfælde relevant EU-lovgivning.
                                 
                              
                  
                        Deployering
                     
                     
                        
                                    —
                                 
                                 
                                    Klar til udsendelse højst 12 timer efter accept af tilbuddet.
                                 
                              
                  
               (1)  Som defineret i afgørelse nr. 1082/2013/EU.
            
               (2)  Såsom PV-regenererings- og genopfyldningssystemer.
            
               (3)  Kvalitetskravene til vacciner bør være dem, der er anført i punkt 6 ovenfor.
            
               (4)  Dette omfatter følgende kategorier: i) øjenbeskyttelse, ii) håndbeskyttelse, iii) åndedrætsværn, iv) kropsbeskyttelse og v) fodbeskyttelse i flere forskellige størrelser.
            
               (5)  Se fodnote 2.
            
               (6)  Dette kan omfatte, men er ikke begrænset til, RT-PCR-reagenser såsom enzymer, RNA-ekstraktionsreagenser, maskintid ved RNA-ekstraktion, PCR-maskintid, primer- og probereagenser, positive kontrolreagenser, PCR-laboratorieforbrugsartikler (f.eks. rør og plader) og desinfektionsmidler.
            
               (7)  I forbindelse med logistikken vedrørende lagerfaciliteter omfatter "i Unionen" medlemsstaternes områder samt de lande, der deltager i EU-civilbeskyttelsesmekanismen.«